Diario Oficial de Galicia

mércores, 19 de decembro de 2007

III. OUTRAS DISPOSICIÓNS

Número do Dog:
244

Páxina do Dog:
19.883

Data da Disposición:
12 de decembro de 2007

Sección:
III. OUTRAS DISPOSICIÓNS

Organismo:
INSTITUTO GALEGO DE PROMOCIÓN ECONÓMICA

Rango:
Resolución

Título:

Resolución do 12 de decembro de 2007 pola que se fai público o acordo do Consello de Dirección do Instituto Galego de Promoción Económica (Igape) que establece un programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI).

Con data do 30 de novembro de 2007 o Consello de Dirección do Instituto Galego de Promoción Económica (Igape) adoptou o acordo de establecer unha liña de préstamos para financiar proxectos de investimento na Comunidade Autónoma de Galicia.

Para os efectos do seu xeral coñecemento e en virtude das facultades que teño conferidas mediante o artigo 12 a) da Lei 5/1992, do 10 de xuño, de creación do Instituto Galego de Promoción Económica e do artigo 11.1º a) do Decreto 317/1992, do 12 de novembro, polo que se aproba o regulamento do Igape,

RESOLVO:
Único.-Publicar o programa de préstamos para financiar proxectos de investimentos na Comunidade Autónoma de Galicia, o cal se anexa a esta resolución.

Santiago de Compostela, 12 de decembro de 2007.
Álvaro Álvarez-Blázquez Fernández
Director xeral do Instituto Galego de Promoción Económica
Programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI)

O Instituto Galego de Promoción Económica (Igape) é o instrumento básico de acción da Xunta de Galicia para impulsar o desenvolvemento competitivo do sistema produtivo galego, planeando e executando as actuacións do goberno autónomo para o apoio aos investimentos considerados estratéxicos no ámbito de Galicia.

O Banco Europeo de Investimentos (BEI), establecido polo Tratado de Roma e creado en 1958, é a institución financeira da Unión Europea, e contribúe á integración europea e ao desenvolvemento económico das rexións desfavorecidas. Entre outras actividades, o BEI financia a realización de investimentos de pequenas e medianas empresas (Pemes) en industria, turismo, servizos, investigación e desenvolvemento, promoción da innovación e da sociedade da información, así como proxectos dirixidos ao aforro enerxético e á protección do ambiente.

Por razóns de orde práctico, o BEI non pode financiar directamente proxectos de investimento pequenos ou medianos no marco dos préstamos individuais. Por iso ten establecido, coa intermediación de entidades colaboradoras, o sistema de préstamo ou financiamento global, que permita ao BEI ofrecer o seu apoio a proxectos de menor dimensión.

Á vista das dificultades de accesibilidade aos recursos financeiros con que poden atoparse determinados proxectos de investimento, considérase de grande interese a posta en marcha dunha liña de préstamos que debe complementar a oferta existente no mercado financeiro na Comunidade Autónoma de Galicia, especialmente para proxectos que poidan presentar riscos de implantación superiores aos que se poidan considerar habituais, pero que contan con viabilidade técnica e comercial.

Para poder dotar de fondos a esta liña de préstamos, o Igape e o BEI asinaron o día 1 de xuño de 2007 un contrato de financiamento, polo cal o BEI concede ao Igape un préstamo global por importe de 30.000.000 €, quen, pola súa vez e baixo a súa responsabilidade, prestará os fondos debidamente fraccionados para proxectos pequenos e medianos de investimento que cumpran os criterios de selección do BEI. O Igape xestionará directamente os eventuais préstamos, analizando e valorando os proxectos, seleccionando aqueles que se van financiar e asumindo o risco destas operacións.

O Decreto 133/2002, do 11 de abril (DOG nº 78, do 23 de abril), modificado polo Decreto 174/2007, do 6 de setembro (DOG nº 186, do 25 de setembro) habilita o Igape a conceder, no ámbito das súas funcións, préstamos ou créditos a favor de empresas de acordo cos requisitos e características establecidos nos programas que con carácter xeral para tal efecto aprobe e que polo menos establecerán os requisitos dos posibles prestameiros, destino dos fondos, prazo e condicións das operacións e que serán obxecto de publicación no Diario Oficial de Galicia.

En virtude destes antecedentes, o Consello de Dirección do Igape na súa reunión do de novembro de 2007 tomou o acordo de aprobar un programa de préstamos destinados a financiar proxectos de investimento de acordo coas seguintes cláusulas:

Primeira.-Dotación da liña para a concesión de préstamos.
Establécese unha liña de préstamos directos do Igape por importe máximo de 30.000.000 €, que se formalizará durante os anos 2007, 2008 e 2009, mediante a afectación de partes do préstamo global asinado entre o Igape e o BEI o día 1 de xuño de 2007.

Segunda.-Características do programa.
2.1. Prestameiros: os prestameiros serán as empresas promotoras de investimentos elixibles que teñan a consideración de PEME independente segundo se define nesta epígrafe. Poderán concederse préstamos a Pemes que non cumpran o criterio de independencia segundo se define nesta epígrafe ata un importe máximo conxunto de 10.000.000 € (1/3 do préstamo global concedido ao Igape).

Para os exclusivos efectos deste programa recibirán a consideración de PEME aquelas empresas que cumpran as seguintes condicións:

-O seu número de empregados en nómina non sexa superior a 250 e
-O seu volume anual de facturación non supere os 50.000.000 € ou o seu balance total non supere os 43.000.000 €.

Así mesmo, consideraranse Pemes independentes aquelas que non teñan máis do 25% do seu capital en mans dunha ou varias sociedades ou entidades as cales non respondan á definición de PEME.

2.2. Prazo de presentación de solicitudes: o prazo de presentación de solicitudes iniciarase ao día seguinte á publicación deste programa de préstamos no Diario Oficial de Galicia e rematará o 31 de decembro de 2008. No caso de esgotamento de crédito antes da dita data, publicarase no Diario Oficial de Galicia a finalización anticipada do prazo.

2.3. Proxectos que se van financiar: os proxectos que se van financiar deberán responder aos seguintes criterios de elixibilidade:

a) Características xerais: por regra xeral, os proxectos deberán prever novos investimentos e/ou intervencións de ampliación ou mellora de instalacións existentes, que se van realizar na Comunidade Autónoma de Galicia.

b) Conceptos de investimento financiables: considérase investimento financiable:
b.1. O custo do inmobilizado material adquirido a terceiros.
b.2. Os investimentos en novas infraestruturas e equipamentos técnicos para a ensinanza e a formación, así como as instalacións de laboratorios e outras instalacións para a investigación e o equipamento e material necesario.

b.3. O incremento de capital circulante permanente necesario para incrementar a actividade produtiva asociada aos investimentos financiados. Para estes efectos, defínese o capital circulante permanente como a suma das existencias contabilizadas en balance (tanto de materias primas como de produtos en curso de fabricación e terminados) e a conta de clientes a cobrar menos a conta de provedores a pagar.

b.4. O inmobilizado inmaterial: a compra ou desenvolvemento propio de software. Quedan expresamente excluídos deste concepto a compra de fondo de comercio, a adquisición de patentes e licenzas para actividades de telecomunicacións, as cotas ou dereitos de produción nos sectores de alimentación e agricultura, as licenzas ou dereitos de explotación de recursos minerais, así como outros dereitos de produción ou distribución (por exemplo, nos medios de comunicación ou nos servizos).

b.5. De forma exclusiva en proxectos de investimento en investigación e desenvolvemento, e/ou promoción da innovación, e/ou promoción da sociedade da información consideraranse elixibles os custos seguintes:

-Custos de adquisición de licenzas de software (sempre que non supere o 50% do custo do proxecto).

-O custo de royalties asociados con patentes que sexan necesarias para a implementación e funcionamento do proxecto (sempre que non supere o 50% do custo do proxecto).

-Os custos dos salarios brutos do persoal directamente asociados coa actividade de investigación e desenvolvemento, e a actividade educativa e formativa.

-Os custos directamente relacionados coa protección dos deseños e as licenzas que xere o proxecto.

-Outros custos operativos relacionados co proxecto tales como o aluguer ou leasing das instalacións necesarias para a súa realización.

b.6. Activos fixos de segunda man (inmobles, maquinaria e instalacións) que se considerasen indispensables para o funcionamento eficiente doutros novos investimentos sempre que:

a) Estes activos fixos de segunda man non representen máis do 50% do financiamento solicitado na operación. Este límite non se aplicará aos proxectos de custo inferior a 350.000 €.

b) Os inmobles, maquinaria e instalacións de segunda man non superen os 10 anos de idade.

O conxunto dos activos fixos de segunda man financiados con este programa de préstamos non poderá superar os 7.500.000 € (25% do total do préstamo global concedido ao Igape polo BEI).

c) Conceptos non financiables: exclúense expresamente:
c.1. Os custos asociados a gastos operativos e de mantemento corrente (capital circulante), con excepción do incremento de capital circulante permanente.

c.2. A compra de terreos. Non obstante, o investimento en compra de terreos asociada directamente ao proxecto de investimento será aceptada para o cálculo do custo total do proxecto, aínda que non se considere un elemento elixible para ser financiado con cargo ao préstamo.

c.3. Para os efectos deste documento non serán financiados os investimentos que estean realizados e pagados antes da data de solicitude do préstamo, aínda que os investimentos realizados e pagados desde o 1 de xaneiro de 2007 serán aceptados para o cálculo do custo total do proxecto, excluíndose os tributos recuperables.

d) Mantemento dos bens financiados: os beneficiarios dos préstamos acollidos a este programa deberán manter os investimentos obxecto de financiamento durante a vixencia do préstamo (e como mínimo tres anos desde a finalización do proxecto). Considerarase cumprida esta condición no caso de que os bens nos que se materialice o investimento sexan substituídos por outros da mesma natureza e destino, que non sexan obxecto de subvención por parte do Igape.

2.4. Sectores económicos excluídos ou restrinxidos: non poderán acollerse a esta liña de financiamento os proxectos pertencentes aos sectores sinalados como excluídos no anexo II. Os proxectos pertencentes aos sectores sinalados como restrinxidos no anexo II só poderán acollerse a esta liña de financiamento cando o seu custo sexa inferior a 1.000.000 € ou comporten unha mellora do ambiente e/ou unha utilización máis racional dos recursos enerxéticos, e cumpran coas restricións sinaladas no citado anexo.

2.5. Importe do investimento e do financiamento: só poderán financiarse con fondos do préstamo aqueles proxectos cuxo investimento financiable estea comprendido entre 240.000 € e 25.000.000 €. O préstamo concedido polo Igape non poderá superar o 50% do custo do proxecto. O importe do préstamo estará comprendido entre 120.000 € e 12.500.000 €.

No caso de que o beneficiario reciba para financiar o proxecto préstamos ou outro tipo de financiamento doutra entidade que canalice fondos procedentes do BEI, a suma do importe do dito financiamento e mais o importe do préstamo desta liña non poderá superar o 50% do financiamento do proxecto.

No caso de que o beneficiario reciba outros financiamentos con fondos estruturais comunitarios para o proxecto, o importe destes sumado ao importe do financiamento desta liña non poderá superar o 90% dos investimentos financiados con fondos alleos.

Será necesaria a aprobación previa do BEI naqueles proxectos cuxo custo supere 2.500.000 €, reducíndose a 1.000.000 € se o proxecto pertence a un sector económico restrinxido.

2.6. Prazo e carencia: os préstamos que conceda o Igape terán un prazo mínimo de amortización de 30 meses e máximo de 7 anos, dentro deste poderá establecerse un prazo de carencia máximo de 2 anos.

2.7. Tipo de xuro: o tipo de xuro variará por semestres naturais e determinarase de acordo coa seguinte norma:

1. Tipo de referencia: para o primeiro semestre de cada ano calcularase como a media aritmética simple dos tipos diarios do euríbor a prazo de 6 meses correspondentes ao mes de novembro do ano anterior. Para o segundo semestre será a media aritmética simple dos tipos diarios do euríbor a prazo de 6 meses correspondentes ao mes de maio do mesmo ano.

2. Tipo adicional: 0,50 puntos porcentuais.
3. O tipo de xuro nominal anual dos préstamos será, para cada semestre natural, o resultante de engadirlle ao tipo de referencia o tipo adicional.

4. Para os efectos deste acordo, enténdese por euríbor (Euro Interbank Offered Rate, isto é, tipo interbancario ofrecido en euros) a prazo de seis meses, como o tipo de xuro para depósitos interbancarios en euros a prazo de seis meses publicado pola Federación Bancaria Europea ou pola entidade pública ou privada, española ou da Unión Europea, designada para tal efecto.

5. No caso de que desaparecese o euríbor, o tipo de xuro de referencia calcularase segundo o disposto no contrato de préstamo ou supletoriamente, segundo as disposicións que para tal efecto o Igape publique no Diario Oficial de Galicia.

6. O tipo de xuro de referencia para cada semestre será publicado no Diario Oficial de Galicia.

7. O devengo de xuros será por días naturais, base 360, con liquidacións semestrais, que comezarán a computarse a partir do primeiro día inmediato posterior á data de disposición. Non obstante, o primeiro período de liquidación será irregular e igual ou inferior aos 6 meses polos días que transcorran desde a data da disposición ata o último día do semestre en que se realizou a disposición.

8. O tipo de xuro nominal dos préstamos que se formalicen no segundo semestre de 2007 será o 5%.

9. Xuros de demora: no caso de atraso no pagamento dalgunha das sumas debidas en virtude dos contratos de préstamo que se formalicen, a prestameira incorrerá de pleno dereito en mora sen necesidade de requirimento previo e estará obrigada a pagar sobre a suma vencida o tipo de xuro de referencia do período máis 4 puntos porcentuais anuais. Estes xuros liquidaranse coincidindo co seguinte vencemento semestral de xuros.

Os importes vencidos e non satisfeitos capitalizaranse como aumento de capital debido e reportarán, pola súa vez, novos réditos ao tipo de xuro moratorio que resulte segundo o parágrafo anterior.

Os xuros moratorios devengaranse por días naturais sobre a base dun ano de 360 días.

2.8. Comisión de apertura: os préstamos que conceda o Igape devengarán unha única comisión, no momento da súa formalización do 1% do capital formalizado.

2.9. Bonificación dos gastos financeiros: o tipo de xuro e a comisión de apertura sinalada no punto 2.8 poderán ser obxecto de subvención, ao abeiro das bases reguladoras de axuda que serán obxecto de publicación no Diario Oficial de Galicia.

2.10. Amortización anticipada: a prestameira ten a facultade de proceder ao reembolso total ou parcial do préstamo, mediante notificación dirixida ao Igape cun aviso previo mínimo de 15 días hábiles, e coincidente, en calquera caso, cunha data de revisión do tipo de xuro.

2.11. Incumprimento do préstamo: no caso de producirse o incumprimento das condicións do contrato de préstamo, o Igape procederá a dalo por vencido, e requirirá o reembolso do capital vivo e os xuros devengados. No caso de incumprimentos relativos á xustificación do préstamo por importe que non acade o 50% do disposto, o incumprimento poderá ser parcial, determinándose proporcionalmente ao devandito o importe do préstamo que terá que ser amortizado. Neste último caso, se o Igape tivese concedida a bonificación dos gastos financeiros prevista no número 2.9 anterior, suspenderase o seu aboamento ata a completa regularización do préstamo, exixíndolle mentres tanto ao beneficiario a totalidade dos xuros devengados.

2.12. Garantías: o Igape tomará as garantías axeitadas segundo as características de cada operación. Se como consecuencia do seguimento e control que se efectúe durante a vixencia da operación fose notoria a diminución de solvencia da prestameira, procuraranse as accións precisas para reforzar a eventual obriga de reembolso. O Igape poderá allear directamente os bens inmobles ou mobles que adquirise en procedementos xudiciais e inclusive os que adquirise en pagamento de débedas das que sexa acredor. Así mesmo, poderá adxudicar directamente contratos de explotación respecto aos mencionados bens.

2.13. Dereito privado: os contratos mediante os que se formalicen as operacións someteranse ao dereito privado.

Terceira.-Tramitación.
3.1. Presentación de solicitudes.
Os interesados presentarán nas oficinas do Instituto Galego de Promoción Económica (Igape) a súa solicitude mediante o formulario que se incorpora como anexo I, que, ademais de todos os antecedentes que se consideren necesarios para a axeitada análise de viabilidade da operación, deberá estar acompañado da seguinte documentación:

a) Memoria do proxecto co contido mínimo sinalado no anexo I.b.
b) Plan de disposición de fondos.
c) Descrición das garantías que, se é o caso, se ofrezan para cubrir o risco da operación.

d) Contas anuais correspondentes aos dous últimos exercicios.
e) Autorización ao Igape para solicitar a información acreditativa da solvencia e situación patrimonial, segundo anexo I.c (deberase cubrir a autorización na súa versión en castelán).

f) Documentación administrativa da empresa (CIF, DNI do asinante da solicitude, escritura de constitución e dos estatutos debidamente inscritas no rexistro competente e as súas modificacións posteriores, e poder do representante que presenta a solicitude, inscrito, se é o caso, no rexistro competente).

g) Declaración do financiamento do proxecto, segundo o anexo I.d.
h) Certificación da condición de PEME, segundo o anexo I.e.
i) En caso de actividades realizadas en zonas naturais protexidas, descrición completa das actividades afectadas.

j) No caso dos seguintes sectores: industria química e farmacéutica, refinarías de petróleo, industria extractiva, tratamento de residuos industriais, investimentos turísticos e hoteleiros situados en litorais ou zonas naturais protexidas, e para as actividades de pretratamento e/ou evacuación de residuos sólidos urbanos de orixe doméstica, deberán achegar proxecto técnico ou documentación relativa á observancia da normativa ambiental e das medidas que se van adoptar para a protección do ambiente.

k) Calquera outra documentación ou información adicional que considere conveniente para unha correcta análise da solicitude.

A presentación da solicitude de axuda polo interesado comportaralle a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o disposto no artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. Non obstante, se por razóns técnicas ou doutra índole estes certificados non puidesen ser obtidos polo órgano xestor poderanlle ser requiridos ao interesado.

3.2. Avaliación. Comité de investimentos.
Logo de informe dos servizos técnicos do Igape, as solicitudes serán avaliadas por un Comité de Investimentos designado polo director xeral do Igape. Este comité estará formado por tres técnicos do Igape, dous técnicos de Xesgalicia, Sociedad Gestora de Entidades de Capital Riesgo, S.A., e un da Dirección Xeral de Política Financeira e Tesouro da Consellería de Economía e Facenda, por proposta do seu director xeral.

3.3. Resolución.
Unha vez avaliada a solicitude, será competente para resolver:
-Se o importe do préstamo é inferior a 500.000 €, o director xeral do Igape, por proposta do director da Área de Financiamento.

-Se o importe do préstamo é superior a 500.000 € e inferior a 1.250.000 €, o presidente do Igape, por proposta do director xeral.

-Se o importe do préstamo é superior a 1.250.000 €, mediante acordo do Consello de Dirección do Igape por proposta do director xeral.

Non poderán ter a condición de prestameiros as empresas que non estean ao día das súas obrigas coa Facenda Pública e a Seguridade Social ou sexan debedoras por calquera concepto á Comunidade Autónoma de Galicia.

Na resolución ou acordo de concesión de préstamo farase constar o importe do investimento financiable, o importe do préstamo, o seu prazo de vixencia e a carencia e a descrición das garantías que se constituirán a favor do Igape.

Na resolución ou acordo denegatorio de préstamo faranse constar o motivo da denegación e as vías de recurso ante os xulgados de Santiago de Compostela da xurisdición contencioso-administrativa no prazo de dous meses desde o seguinte ao da notificación da resolución e potestativo de reposición ante o mesmo órgano que ditou a resolución, no prazo dun mes desde a devandita data.

As solicitudes de préstamo resolveranse por orde de entrada das solicitudes completas no Igape, e ata que os fondos do préstamo global do BEI sexan totalmente afectados a proxectos tendo en conta as restricións establecidas nas cláusulas 2.1 e 2.3.b, o cal será obxecto de publicación no Diario Oficial de Galicia.

3.4. Notificación.
O Igape notificaralle ao solicitante a concesión ou denegación do préstamo. O prazo máximo para notificar a resolución do procedemento será de tres meses a partir da data de presentación da solicitude no Igape, transcorrido o cal o solicitante poderá ter por desestimada a súa solicitude. O citado prazo poderá ser suspendido nos supostos establecidos no artigo 42.5º da Lei de réxime xurídico das administracións públicas e do procedemento administrativo común.

Cuarta.-Formalización.
As empresas prestameiras terán un prazo de 6 meses desde a notificación da aprobación da operación para formaliza pola súa conta, transcorrido o cal decaerá a concesión e arquivarase o expediente, salvo xustificación de razóns de forza maior que motiven a concesión dunha prórroga do devandito prazo.

Quinta.-Seguimento e control.
As empresas prestameiras obríganse a someterse ás actuacións de comprobación que deban efectuar o Igape, a Intervención Xeral da Comunidade Autónoma de Galicia e o Banco Europeo de Investimentos. Para tal fin quedan obrigadas á conservación de toda a documentación orixinal que acredite a realidade dos investimentos e gastos financiados coas operacións de préstamo, e a permitirlles ás persoas que se designen efectuar as visitas aos traballos e instalacións vinculadas ao proxecto, así como realizar as verificacións que entendan necesarias para tal efecto, e facilitando o acceso á información e documentación que requiran.

Disposición derradeira
En todo o non previsto expresamente nestas cláusulas será de aplicación o establecido no Decreto 133/2002, do 11 de abril, de regulación da concesión de préstamos polo Igape.

Ver referencia pdf "24400D013P027.PDF"
ANEXO I.b
CONTIDO DA MEMORIA DO PROXECTO

Memoria do proxecto ou actuación:
1. Obxectivos (fins inmediatos e fins últimos ou estratéxicos para a entidade).
2. Orixe e xustificación (necesidade, oportunidade e adecuación do proxecto ou actuación respecto á entidade).

3. Descrición técnica (contido, metodoloxía, fases, etc.).
4. Necesidades de medios técnicos (descrición dos novos investimentos).
5. Necesidades de medios materiais (descrición dos materiais adquiridos e utilizados).

6. Necesidades de persoal (tarefas e currículo do persoal adscrito ao proxecto).
7. Subcontratacións externas (axentes colaboradores, alcance e fases da colaboración).

8. Análise do mercado (tamaño, características, competencia, etc.).
9. Análise comercial do produto (cota de mercado e comparación fronte á competencia).

10. Análise económica (orzamento desagregado por conceptos e anos).
11. Anáise financeira (estrutura do financiamento, entradas e saídas de tesouraría e rendibilidade).

Capacidades específicas da entidade:
1. Capacidades básicas (estratéxicas, organizativas e de control).
2. Capacidade técnica da entidade (recursos humanos, técnicos, materiais, colaboracións, cooperacións).

3. Capacidade tecnolóxica da entidade (recursos humanos, técnicos e económicos, patentes I+D+I).

4. Capacidade comercial da entidade (canles de comercialización, mercados, grao de internacionalización, exportacións).

5. Capacidade económica da entidade (estados financeiros, política de financiamento e rendibilidade).

Ver referencia pdf "24400D013P027.PDF"
Ver referencia pdf "24400D014P037.PDF"

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es